Hyvinvointialueen näkökulma 65-vuotiaiden valtakunnalliseen valinnanvapauskokeiluun

Suomessa on 1.9.2025 alkanut Kelan vetämänä kokeilu, jossa 65-vuotiaat pääsevät yleislääkäritasoiselle yksityislääkärille julkisten terveydenhuollon asiakasmaksulla. Käyntiin voi sisältyä myös tutkimuksia kuten laboratoriokokeita tai röntgenkuvia ja näistäkin Kela korvaa osan.

Hyvinvointialueelle on tullut nyt runsaasti kysymyksiä siitä, missä palvelua alueella on, mikä on hintataso, miksi palvelua ei ole joka paikkakunnalla, mitä tutkimuksista korvataan, ja kuinka tuon käynnin perusteella tarvittavia jatkoselvittelyitä tehdään.

"Hyvinvointialue ei ole osallinen tässä toiminnassa"

Hyvinvointialue ei ole osallinen tässä toiminnassa ja yksityiset lääkärikeskukset vastaavat itse viestinnästään ja mainostamisesta tähän liittyen. Kansalaisen tulee itse selvittää, vaikkapa mitä lääkärissä käynti maksaa ja missä palvelua on saatavilla. Kelan nettisivuilta (kela.fi) löytyy hyvin tietoa ja tietysti suoraan yritykseen soittamalla voi asiaa varmistaa.

Julkinen terveydenhuolto huolehtii tarvittaessa myös yksityistä terveydenhuoltoa käyttäneiden potilaiden erikoissairaanhoitoa vaativista sairauksista kuten syöpähoidoista, leikkauksista tai näihin liittyvistä selvittelyistä. Yksityislääkärin tekemät lähetteet käsitellään samoin kriteerein kuin julkisestakin terveydenhuollosta tulevat lähetteet eli pelkoa siitä, että näillä lähetteillä ei pääsisi hoitoon ei tarvitse potea. Kansalaisilla on aina myös mahdollisuus hyödyntää yksityistä erikoissairaanhoitoa vaikkapa erikoislääkärin vastaanottoa—nämä eivät tällä hetkellä kuulu tuon kokeilun piiriin.

Mikäli potilas tarvitsee perusterveydenhuollon palveluita yksityisen lääkäripalvelujen lisänä, tulee ajan saamiseksi ottaa yhteys sote-keskusten, sote-asemien ja sote-palvelupisteiden puhelinpalveluun tai käydä paikan päällä. Perusterveydenhuoltoon voi ottaa yhteyden puhelinpalvelun ja paikallakäynnin lisäksi hyödyntäen myös digitaalisia palveluita. Hyödynnämme yksityislääkärin tekemät tutkimukset mahdollisuuksien mukaan, mutta lähetettä yksityislääkäriltä perusterveydenhuollon vastaanotolle tai vaikkapa asiantuntijahoitajalle ei ole mahdollista suoraan tehdä.

Korostan vielä, että mikäli yksityistä terveyspalvelua käyttävällä potilaalla on jo sovittuja kontrollikäyntejä sairauteensa liittyen, nämä jatkuvat suunnitellusti, ellei potilas niitä itse peru.

Toivon, että tämä kokeilu hyödyttää jatkossa alueen 65-vuotta täyttäneitä ja saamme tähän liittyvät toimintamallit selväksi myös kansalaisille!

Susanna Wilén

Kirjoittaja toimii Terveys- ja sairaanhoitopalvelujen toimialuejohtajana