Neuvolapalvelut turvaavat lapsen terveyttä – hyvä rokotuskattavuus vaikuttaa koko väestöön

Kansainvälistäkin kiinnostusta herättävä, yli 100-vuotias, mutta edelleen voimissaan ja edistyksellinen. Paikka, jossa edistämme päivittäin lapsen oikeutta terveeseen kasvuun ja kehitykseen koko perheen hyvinvointia unohtamatta. Neuvola.

Lasten rokotukset varmistavat koko väestön laumasuojan

Neuvolaa ja rokotuksia voi tuskin kukaan erottaa toisistaan. Lasten kansallinen rokotusohjelma on kattaa kaiken kaikkiaan rokotuksen 13 eri taudinaiheuttajaa vastaan. Rokotuksilla voidaan estää turhia kuolemia ja vammautumisia. Valtaosa vanhemmista ottaa rokotukset vastaan lapselleen erittäin tervetulleena ja kokevat näin esimerkiksi saavansa maksamilleen veroille vastinetta.

Suomessa lasten rokotuskattavuus on tällä hetkellä hyvä. THL:n tilastotietojen mukaan MPR-rokotteen (tuhkarokko-vihurirokko-sikotauti –rokote) toisen annoksen ottamisessa on kuitenkin laskua. Vuonna 2017 syntyneistä lapsista toisen annoksen on saanut vain 91 %. Jotta ns. laumasuoja esimerkiksi tuhkarokkoa vastaan säilyisi, tulisi kaksi MPR-rokoteannosta saaneita olla yli 95 % väestöstä. Rokotuskattavuutta on nostettava, jotta tuhkarokkoepidemian riski pienenisi.

Rokotusohjelman toteuttaminen neuvolassa on läpinäkyvää. Terveydenhoitajat antavat rokotukset. Vanhemmat saavat tietoa reilusti ennen rokotusten aloittamista suullisesti ja kirjallisesti, tarkempaan tietoon on mahdollista tutustua Terveyden ja hyvinvoinnin laitoksen sivustolla sekä rokotekohtaisilta sivuilta. Rokotteiden mahdollisista sivu- ja haittavaikutuksista kerrotaan etukäteen ja vanhemmalta varmistetaan suostumus rokotuksen laittamiselle ennen jokaista rokotusta.

Jotta laumasuoja säilyisi, tulisi MPR-rokotuksen saaneita olla 95 % väestöstä.

Tuttu terveydenhoitaja tuo turvaa ja rakentaa luottamusta

Asiakaspalautteen mukaan neuvolassa asioivat lapsiperheet arvostavat turvallisuuden tunnetta ja mahdollisuutta käydä jo tutuksi tulleella terveydenhoitajalla. Näin sekä asiakkaan että terveydenhoitajan on helpompi ottaa esille vaikeita ja arkaluonteisia asioita. Pitkäkestoiset työsuhteet ovat avainasemassa jatkuvuuden, yhden merkittävimmän terveydenhoitotyön arvon, turvaamisessa.

Terveydenhoitajat ovat korkeasti koulutettuja ja edustavat kansainvälisesti ainutlaatuista ammattikuntaa. Nyt ja tulevaisuudessa on turvattava riittävä terveydenhoitajien määrä sekä tarvittavat puitteet terveyttä edistävään ja ennaltaehkäisevään työhön. Sinäkin olet jo varmasti kuullut, että se on edullisempaa kuin sairauksien ja ongelmien hoitaminen.

Tutun terveydenhoitajan kanssa on helpompi käsitellä vaikeita ja arkaluontoisia asioita.

Kaisa Hiltunen

Olen Kaisa Hiltunen, terveydenhoitaja sekä terveystieteiden maisteri ja ope. Teen äitiys- ja lastenneuvolatyötä pikkuisessa Reijolan neuvolassa. Parasta työssäni on kulkea perheen rinnalla aivan raskauden alusta leikki-ikään asti.

Anu Hirvonen

Olen Anu Hirvonen. Työskentelen terveydenhoitajana Suvikadun lastenneuvolassa Joensuussa. Parasta työssäni on ihanien perheiden kohtaaminen ja hyvä työyhteisö.